**Låvesvale** (*Hirundo rustica*) er en sangfugl i svalefamilien og inngår i slekten *Hirundo*, som teller 15 arter og inngår som en delgruppe i underfamilien Hirundininae. Den er i hovedsak en langdistansetrekkfugl som overvintrer på den sørlige halvkule og hekker på nordlige, men både et par av underartene og noen lokale populasjoner er standfugler. Nominatformen hekker over store deler av Fennoskandia, inkludert i nesten hele Norge. Låvesvale ble av BirdLife Norge valgt som «Årets fugl» i 1995.

Taksonomi
---------

Låvesvale er en usedvanlig dyktig flyger med kløftehale.
Antallet underarter og rekkefølgen varierer noe mellom autoritetene. IOC World Bird List anerkjenner åtte underarter per 2022 (se inndeling), noe vi følger her. Birds of the World synonymiserer derimot *H. r. saturata* med *H. r. gutturalis* og regner med sju underarter per 2020.

Fylogenetiske analyser antyder en afrikansk felles stamfar med ekspansjon gjennom Eurasia. Fugler fra Asia krysset Beringstredet og okkuperte Nord-Amerika; deretter krysset nordamerikanske fugler tilbake over Beringstredet igjen og rekoloniserte Bajkal-regionen i Asia. Det er imidlertid begrenset med fossile beviser. Den nærmeste er *H. aprica*, en fossil art fra pliocen (datert til cirka 3,5–3,3 millioner år siden) funnet i Kansas i USA, som minner om *H. rustica*.

Biologi
-------

Rede med unger
Egg etter låvesvale
Låvesvale blir 17–19 cm lang og veier typisk 16–24 g. Arten skiller seg fra de andre svalene som hekker i Skandinavia med sin rustbrune panne og strupe og sitt sorte brystbånd. Arten har kløftet stjert.

Voksne låvesvaler er svarte med blålig metallglans på ryggen og på vingeoverflaten, men ungfuglene mangler metallglansen. Brystet er fløtefarget, ofte med et litt brunlig skjær. Nebbet og de korte bena er sorte. Kjønnene er ellers like, bortsett fra hannens dypere kløftehale. Dette skyldes at de ytre fjærene i stjerten er noe lengre hos hannen.

### Økologi

Låvesvale er en usedvanlig dyktig flyger. Den er som alle svaler også svært hurtig i luften. Til gjengjeld er den klønete på bakken. De korte bena gir den en trippende gangart, og fuglen må av og til ta til vingene for å holde balansen. Den jakter flyvende insekter, som mygg, døgnfluer, små gulløyer, sommerfugler og flygemaur. Et gammelt ordtak hevder at, når svalene flyver lavt kommer det regn. Svalene følger etter byttet, og når luftfuktigheten stiger søker flygende insekter nedover i luftmassene, dit og svalene følger etter. Svalene er så dyktige til å fly at fuglene kan drikke fra vannoverflate i flukt, ofte glideflukt.

Låvesvala er en alminnelig hekkefugl i hele Norge, selv om bestanden i senere år er gått kraftig tilbake. Årsaken er sammensatt, men kan ha med sprøytemidler, bedre renhold i staller og fjøs, og låvesvalenes foretrukne hekkeplasser å gjøre. Låvesvalene er meget selskapelige og ankommer i flokk omkring 1. mai hvert år. Da ser man dem ofte sittende tett i tett på strømledningene. Trekket fra Afrika til Norge utgjør en distanse på cirka 10 000 km i hver retning. Sommergjesten forlater gjerne Norge igjen sist i september. Innen de drar søker svalene sammen i store flokker og overnatte i takrørskoger før det lange trekket tar til. I gamle dager trodde man svalene overvintret på sjøbunnen, da hele flokken en morgen plutselig var vekk fra takrørskogen.

Låvesvaler bygger ofte redet i bygninger, på plasser der de voksne fuglene har enkel adgang. Plassen kan være en stall, et uthus, en garasje, sjøbod eller lignende, der det finnes åpne vinduer, dører eller sprekker i bekledningen som gir lett tilgang til redet. Redene bygges opp på fremspring, for eksempel et bjelkelag eller lignede. Redematerialet består av mudder og strå, som kiles og klistres sammen til en stivnet skålformet masse. Innvendig fôres med fjær og hår og lignende. Låvesvalene får gjerne to kull årlig. Eggene er hvite med brune pletter og legges i begynnelsen av juni, mens eggene i det andre kullet typisk legges sist i juli. Som oftest er det 3–6 egg, men 2–7 er innenfor normalen og 4–5 er mest vanlig. Eggene ruges i cirka 13–16 dager og ungene blir cirka 21 (18–27) dager i redet før de er flygedyktige. De mates av foreldrene den først uken og er full uavhengige etter 1–2 uker.

Inndeling
---------

Inndelingen følger IOC World Bird List i henhold til Gill, Donsker & Rasmussen (2022). Norske navn på artene følger Norsk navnekomité for fugl og Artsdatabanken i henhold til Syvertsen *et al.* (2008, 2017, 2020).

**Treliste**
* Passeriformes, spurvefugler
	+ Passeri, sangfugler
		- Hirundindae, svalefamilien
			* Pseudochelidoninae, (elvesvaler)
			* Hirundininae, (egentlige svaler)
				+ *Hirundo*
					- *H. nigrorufa*, flomsvale
					- *H. atrocaerulea*, blåsvale
					- *H. leucosoma*, hvitvingesvale
					- *H. megaensis*, hvithalesvale
					- *H. dimidiata*, perlebrystsvale
					- *H. tahitica*, kystsvale
					- *H. domicola*, malabarsvale
					- *H. neoxena*, pionérsvale
					- *H. albigularis*, hvitstrupesvale
					- *H. smithii*, trådhalesvale
					- *H. nigrita*, safirsvale
					- *H. rustica*, låvesvale
						* *H. r. rustica*, nominatformen hekker fra Europa østover til Sentral-Asia og sørover til Nord-Afrika; overvintrer fra Afrika østover til Sør-Asia
						* *H. r. transitiva*, utbredt i Libanon, Syria, Israel og Jordan (standfugl)
						* *H. r. savignii*, utbredt i Egypt (standfugl)
						* *H. r. gutturalis*, hekker fra Øst-Himalaya til Koreahalvøya, Kina og Japan og på Taiwan; overvintrer i Sørøst-Asia og på Filippinene, Ny-Guinea og nordkysten av Australia
						* *H. r. tytleri*, hekker i det sørsentrale Sibir; overvintrer lenger sør til Sørøst-Asia
						* *H. r. saturata*, hekker i Øst-Sibir; overvintrer i Sørøst-Asia og på Filippinene
						* *H. r. mandschurica*, hekker i Nordøst-Kina; overvintrer trolig i Sørøst-Asia
						* *H. r. erythrogaster*, hekker i Alaska, Canada og USA sørover til Sør-Mexico; overvintrer i Argentina
					- *H. angolensis*, angolasvale
					- *H. lucida*, guineasvale
					- *H. aethiopica*, savannesvale

Referanser
----------

1. ↑  BirdLife International. 2019. *Hirundo rustica*. The IUCN Red List of Threatened Species 2019: e.T22712252A137668645.. Accessed on 07 June 2022.
2. ↑  Stokke BG, Dale S, Jacobsen K-O, Lislevand T, Solvang R og Strøm H (24.11.2021). Fugler: Vurdering av låvesvale *Hirundo rustica* for Norge. Rødlista for arter 2021. Artsdatabanken.
3. 1 2  Gill F, D Donsker & P Rasmussen (Eds). 2022. IOC World Bird List (v12.1). doi: .
4. 1 2 3 4 5 6  Brown, M. B. and C. R. Brown (2020). Barn Swallow (*Hirundo rustica*), version 1.0. In Birds of the World (P. G. Rodewald, Editor). Cornell Lab of Ornithology, Ithaca, NY, USA.
5. ↑  Miljødirektoratet. 2013-05-02. *Lang reise for liten fugl*. Arkivert 26. april 2015 hos Wayback Machine. Besøkt 2015-06-30
6. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. *Norske navn på verdens fugler*. Norsk Ornitologisk Forening. www.birdlife.no (publisert 22.5.2008). Besøkt 2016-04-10
7. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider:
8. ↑  Syvertsen, P. O. Bergan, M. Hansen, O. B. Kvam, H. Ree, V. & Syvertsen, Ø. 2020. Norske navn på verdens fugler. Norsk Ornitologisk Forenings hjemmesider. URL:

Eksterne lenker
---------------

* (en) *låvesvale* – oversikt og omtale av artene i WORMS-databasen Rediger på Wikidata

* (en) *låvesvale* i Global Biodiversity Information Facility Rediger på Wikidata

* (no) *låvesvale* hos Artsdatabanken Rediger på Wikidata

* (sv) *låvesvale* hos Dyntaxa Rediger på Wikidata

* (en) *låvesvale* hos Fauna Europaea Rediger på Wikidata

* (en) *låvesvale* hos Fossilworks Rediger på Wikidata

* (en) *låvesvale* hos ITIS Rediger på Wikidata

* (en) *låvesvale* hos NCBI Rediger på Wikidata

* (en) *Kategori:Hirundo rustica* – bilder, video eller lyd på Wikimedia Commons Rediger på Wikidata

* (en) *Hirundo rustica* – galleri av bilder, video eller lyd på Wikimedia Commons Rediger på Wikidata

* *Hirundo rustica* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** GND **·** LCCN **·** NKC
 |